Алена Кір’янава, Марыя Ціхамірава

сярэдняя школа № 22 г. Брэста, 11 “А” клас

 *“Хто скупа сее, той скупа жне, хто шчодра сее, шчодра збірае”*

Спрадвеку чалавек спрабаваў з мноства разнастайных заканамернасцей вывесці ўніверсальныя законы быцця. Спачатку гэта былі асобныя назіранні, потым – правераныя прыкметы, затым – народная мудрасць. Адным з такіх універсальных законаў з’яўляецца закон прычыны і выніку. Ён гаворыць, што ў кожнай прычыны ёсць свае наступствы, а ў кожнага наступства ёсць свая прычына. Гэты закон праяўляецца ў многіх аспектах – ад чалавечых узаемаадносін, дзе працуе аксіёма “Стаўся да другіх так, як хочаш, каб ставіліся да цябе”, да першага закона тэрмадынамікі.

 Вытокі закона прычыны і выніку сустракаем мы ў фальклоры: “Як гукнеш, так і адгукнецца”, “Пажыві для людзей – пажывуць і для цябе”, “Чаго сам сабе не зычыш, таго другому не рабі”, “Зробіш людзям дабро – і табе адгодзяць”. Упершыню прыказкі і прымаўкі чалавек чуе і вучыцца разумець яшчэ ў дзяцінстве ад сваіх бацькоў, у сям’і. На працягу ўсяго жыцця пераконваецца ў непарушнасці маральных законаў, выведзеных народам, і дзякуючы свайму багатаму вопыту дадае да іх нешта сваё.

 Упэўнена, што адным з такіх мудрацоў можна назваць народнага паэта Беларусі Рыгора Барадуліна. Уся ягоная творчасць ад Радзімы, ад народа, ад маці. Колькі твораў прысвяціў ім мастак слова! І ў кожным – пашана і гонар, замілаванне і любоў. Няшмат у нашай літаратуры творцаў, якія напісалі столькі вершаў, прысвечаных матулі. Гэтую сувязь паэт лічыў непарыўнай, а маці – галоўным чалавекам у жыцці. Мабыць, таму і з’явіўся ў 1995 годзе зборнік “Евангелле ад мамы”, гэты запавет нам ад сям’і Барадуліных.

 Чаму Евангелле? Магчыма, таму што некалі апостал Матфей выклаў у ім Нагорную казань Хрыста – кодэкс маралі, вышэй за які чалавецтва нічога пакуль не прыдумала. Менавіта тут мы можам сустрэць і так званае Залатое Правіла. А магчыма, таму што Біблія, у якую ўваходзіць і названае Евангелле, – кніга пра свет, першаасновы быцця, вышэйшыя жыццёвыя каштоўнасці.

 Акуліна Андрэеўна Барадуліна сыпала прымаўкамі як з мяшка. Яе багатая мова стала асновай і ўзорам для будучага паэта. Яна выхоўвала сына, кіруючыся тымі нормамі народнай мудрасці, якім нас і сёння вучаць прыказкі. На працягу ўсяго жыцця Рыгор Барадулін звяртаўся да іх, прыгадваў і ў зборніку “Евангелле ад мамы”: “На няма й суда няма”, “Хто шануе вусны свае, той душу сваю зберагае”, “Перавысіць не пніся высі”, “Вядома, дома й пекла – рай”, “Хто скупа сее, той скупа жне, хто шчодра сее, шчодра збірае”.

 І на якой бы ніве мы ні сеялі, ураджай залежыць толькі ад нас. Ці то нашы высілкі ў вучобе, ці то ўзаемаадносіны з людзьмі, ці то асабісты ўнутраны рост. Кожны атрымае адпаведна намаганням. І тады не шкадуй аб выніках.